ועדת הפנים ואיכות הסביבה, כנסת 17, פרוטוקול מספר 14, 2006-06-13 12:30

גאלב מג'אדלה: שלום, אני פותח את ישיבת הוועדה.

גאלב מג'אדלה: זה לא סוד שנזקקנו לקיים דיון בנושא הזה בעקבות פניות רבות של אזרחים.

גאלב מג'אדלה: ראינו כי יש צורך לקיים דיון מסודר כזה, כדי שאנחנו שמטפלים בפינות הציבור ואחרים, יידעו מה הנוהל, מה היא הפרוצדורה ומה הוא הסדר.

גאלב מג'אדלה: בעבר היו גם בעיות.

גאלב מג'אדלה: היו פניות, מינהל האוכלוסין סייע בכל דרך אפשרית, ואנחנו התמודדנו עם הבעיות ונתנו תשובות.

גאלב מג'אדלה: לפעמים התשובות היו קשות, ולפעמים נושאים שלא היה להם פתרון קיבלו פתרון.

גאלב מג'אדלה: הגענו למצב שהקונסול הישראלי באיטליה והקונסול הישראלי בירדן מפנים אזרחים למשרד הפנים במקום מגוריהם, ומשרד הפנים מחזיר אותם למדינה בה הם נמצאים.

גאלב מג'אדלה: הגענו למצב שאנחנו לא יודעים איזו תשובה לתת.

גאלב מג'אדלה: לכן, החלטנו לקיים את הדיון הזה, על מנת שיהיה נוהל מסודר, וכדי שתיחסך מהאזרח טרחה, ובמקרים מסוימים אף מעבר לזה.

גאלב מג'אדלה: בסופו של דבר מדובר באזרח ישראלי, גם אם הוא נמצא באיטליה, בירדן או בארצות הברית.

גאלב מג'אדלה: כולנו מצווים כדי לסייע בידו ולהקל עליו להגיע לארץ בדרך חוקית, מסודרת וטובה, במינימום קשיים ובמקסימום הקלות.

גאלב מג'אדלה: אני שמח, שמנהל מינהל האוכלוסין, ששי קציר, נענה לדיון, כדי שנוכל להעמיד את הדבר הזה פעם אחת בצורה מסודרת על פי נוהל מסודר, וכדי שנוכל לעשות מלאכתנו נאמנה.

גאלב מג'אדלה: גם חברים אחרים ממשרד הפנים וגופים אחרים משתתפים איתנו בדיון.

גאלב מג'אדלה: אני מברך את חברי הכנסת, שראו בעניין הזה עניין חשוב.

גאלב מג'אדלה: אני מניח, שחלק מהם גם קיבלו פניות כאלה.

גאלב מג'אדלה: לכן, אני ראיתי צורך לקיים את הדיון הזה.

גאלב מג'אדלה: יש שתי אפשרויות: או שששי יפתח ויציג את העניין ואחר כך יהיו שאלות, או שהחברים יציגו את הדברים ואחר כך את תתייחס.

ששי קציר: אני אתן רק סקירה קצרה כפתיחה.

ששי קציר: לא במקרה הזכרת את משרד החוץ.

ששי קציר: בכל מה שקשור לכניסה לישראל, יש לנו שיתוף פעולה עם משרד החוץ בכל הקשור למתן אישורים לזרים להיכנס לישראל, באמצעות הקונסוליות שפרוסות ברחבי העולם.

ששי קציר: צריך להבין, שאנחנו מדברים על שני סוגים של מדינות.

ששי קציר: מדינה שיש לנו איתה הסכם אשרה, ויש מספר לא מבוטל של מדינות כאלה, האזרחים של אותה מדינה יכולים לקנות כרטיס טיסה באותה מדינה ולהגיע לישראל, מבלי לעשות כל סידורים מקדימים.

ששי קציר: בכניסה לישראל בודקים שכל מסמכיהם תקינים, הדרכון בתוקף, ואז הם מקבלים אשרת כניסה לישראל.

ששי קציר: זה לגבי מדינות שיש לנו הסכמי אשרות איתן.

ששי קציר: ישראלי יכול להיכנס לאותה מדינה מבלי להצטייד באשרה מבעוד מועד.

ששי קציר: זה לא תמיד סימטרי.

ששי קציר: אזרחים אמריקניים יכולים להגיע לישראל, כי יש הסכמי אשרות ואנחנו מאפשרים לכל אזרח אמריקני להיכנס לישראל, אבל הישראלים צריכים להצטייד בקונסוליה האמריקנית פה בויזה, בכדי להיכנס לארה"ב.

ששי קציר: לא תמיד זה סימטרי.

ששי קציר: מתי זה מתחיל להיות מורכב?

ששי קציר: הכוונה היא למורכב מבחינת הפרוצדורה ולא מבחינת ההבנה שלנו או הנהלים שלנו.

ששי קציר: זה מתחיל להיות קצת יותר מורכב לאותו אדם שמבקש להיכנס, כאשר לאותה מדינה אין הסכם אשרה איתנו.

ששי קציר: זה מחייב אותו להגיע לקונסוליה ולבקש אישור כניסה לישראל.

ששי קציר: גם פה ניתן לסווג את זה.

ששי קציר: זה תלוי לאיזו מטרה מבקש אותו אדם להיכנס לישראל.

ששי קציר: הדבר השכיח והכי פחות בעייתי, הוא שאדם רוצה להגיע לישראל למטרת טיול.

ששי קציר: אם אדם רוצה להגיע לטיול, הוא מגיע לקונסוליה שלנו באותה מדינה, מגיש בקשה להגיע לישראל למטרת טיול, ישנו תהליך של בדיקת מסמכים, ואז מאשרים לו להיכנס לישראל.

ששי קציר: יש מקרים בהם לא יאשרו לו להיכנס לישראל.

ששי קציר: מדוע?

ששי קציר: יכול להיות שאותו אדם היה כבר פעם בישראל, ובמהלך שהייתו בישראל הוא עבר על חוקי מדינת ישראל או שהה שלא כדין בישראל.

ששי קציר: מאחר ואותו אדם עבר עבירה בישראל, אנחנו לא מאפשרים לו להיכנס לישראל.

ששי קציר: במקרים הומניטריים, למשל, כאשר אותו אדם רוצה לקבל טיפול מיוחד בישראל, אנחנו מאפשרים לו להיכנס לישראל במגבלות מסוימות, למרות שיש הנחיה במערכת שהוא לא יכול להיכנס לישראל.

ששי קציר: זאת קבוצה שכיחה מבחינת הטיפול שלנו.

ששי קציר: יש קבוצות אחרות, בהן יש חובה שהגשת הבקשה תהיה בישראל ואי אפשר להגיש את הבקשה בקונסוליה.

ששי קציר: לדוגמא, אנחנו מכניסים לישראל גם עובדים זרים לענף החקלאות, לענף התעשייה, לענף הבנייה, לענף הסיעוד וכו'.

ששי קציר: אם אדם רוצה לבוא ולעבוד בישראל, הוא לא יכול לגשת לקונסוליה ולהגיש בקשה לבוא ולעבוד בישראל.

ששי קציר: הוא חייב להגיע ללשכה שלנו, להגיש בקשה, כאשר לפני זה הוא צריך לקבל היתרים ממשרד התמ"ת.

ששי קציר: אם אנחנו אישרנו להכניס עובד זר, הבקשה מוגשת בישראל וצריך להמשיך בפרוצדורה מול הקונסוליה.

ששי קציר: אני חושב, ומשרד החוץ יכול להעיד על כך, כי כל קשרי העבודה בינינו, מה אפשר לעשות, מה בסמכות הקונסוליה, מגובים בנהלים.

ששי קציר: יתרה מכך, בשנה שעברה עדכנו את כל הנהלים שלנו.

ששי קציר: כל מה שסיפרתי כאן מעוגן בנהלים, כאשר כל האינפורמציה הזאת קיימת באתר האינטרנט שלנו.

ששי קציר: אזרח יכול להיכנס לאתר שלנו במקרה והוא שואל את עצמו, מה דורשים ממנו אם הוא רוצה להזמין קבוצת תיור, חברים מחו"ל או סתם מישהו שהוא פגש והוא רוצה להביאו לישראל.

ששי קציר: הנוהל מנחה אותו מה הוא צריך לעשות.

ששי קציר: אני לא חושב, שיש פה חוסר מידע או אי בהירות מבחינת הנהלים שלנו, הקובעים כיצד נוהגים במקרה של הזמנת זר לישראל.

ששי קציר: יש טיפול שהוא הרבה יותר מורכב, וזה כאשר אזרח ישראלי מבקש להכניס ארצה בן זוג זר.

ששי קציר: יש לנו הרבה מקרים שמישהו מגיע לקונסוליה ומבקש להכניס בן זוג זר ארצה.

ששי קציר: גם הנושא הזה מגובה בנהלים.

ששי קציר: יש הרבה סיטואציות אפשריות.

ששי קציר: יכול להיות שישראלי שנישא עם זרה בחו"ל או להפך, יכול להיות ישראלי שנישא פה בארץ לזרה וכו'.

ששי קציר: כל המקרים האלה מגובים בנהלים.

ששי קציר: יש פירוט לגבי מה הוא צריך לעשות, איזה מסמכים הוא צריך להציג, איזה היתרים הוא יקבל וכו'.

ששי קציר: כל הדברים האלה מגובים.

ששי קציר: אני לא חושב, שיש אי בהירות.

ששי קציר: לצערי, יש הרבה אנשים שמנסים לעשות קיצורי דרך.

ששי קציר: קיצור הדרך האלה לא מאפשרים לנו שלא לנהוג לפי הנהלים שלנו.

ששי קציר: הם מבקשים דרך פניות שונות, ולא באים בצורה מסודרת עם מסמכים והגשת בקשה מסודרת, ולא מחכים לקבל תגובה מאיתנו.

ששי קציר: אולי חסרים חלק מהמסמכים?

ששי קציר: אנחנו ממליצים למי שנמצא בחו"ל ובא בקשר איתנו, להצטייד בכל המסמכים לפני שהוא מגיע ארצה, כדי שלא יצטרך לחזור ולהביא את המסמכים או שמישהו אחר יצטרך להביא להם אותם.

ששי קציר: עדיף שהם יידעו מראש מה דורשים, בכדי שנוכל להקל עליהם.

ששי קציר: אין מצב, שבו מישהו נישא כדין שלא קיבל מאיתנו אישור כניסה.

ששי קציר: אנחנו בודקים את זה בתוך תהליך, ואין מצב שהוא לא יקבל איזה מעמד.

ששי קציר: אין מצב כזה, אלא אם כן שאנחנו מגיעים למסקנה שמדובר בנישואין פיקטיביים.

ששי קציר: אנחנו לא רוצים לבלום איזו תופעה.

ששי קציר: שמעתי דברים כאלה.

ששי קציר: יש נהלים מאוד מסודרים.

ששי קציר: צריך פשוט לפתוח את הנוהל, לקרוא ולראות מה אנחנו דורשים מהאנשים.

יחזקאל לביא: שכחת להזכיר את המדינות שאין לישראל יחסים איתם.

גאלב מג'אדלה: מה שנקרא, מדינת אויב.

ששי קציר: ההערה היא נכונה.

ששי קציר: זה עוד נדבך במורכבות.

גאלב מג'אדלה: מה ההבדל בין מדינה שאין הסכם איתה לבין מדינה שאין יחסים איתה?

ששי קציר: נגיד שמישהו מירדן או ממרוקו רוצה להגיע ארצה.

גאלב מג'אדלה: עם ירדן יש לנו הסכם שלו.

גאלב מג'אדלה: יש לנו שם שגרירות.

יהודית רבי מרמר: ולמרות הכל צריך אשרה כדי להגיע לארץ.

יהודית רבי מרמר: קחו לדוגמא את אינדונזיה, מלזיה.

גאלב מג'אדלה: באילו מעמד נמצאות המדינות האלה?

יהודית רבי מרמר: בגדול, כל אזרח יכול להגיש בקשה לאשרה בנציגות, גם עם הוא מסעודיה, מתימן או כל מדינה אחרת שאין לנו קשרים איתה.

יהודית רבי מרמר: הם יכולים להגיש בקשה בנציגות הישראלית.

יהודית רבי מרמר: מקבלים כל בקשה.

יחזקאל לביא: בכל נציגות ישראלית יקבלו בקשה גם של מישהו מאינדונזיה.

יהודית רבי מרמר: בהחלט.

יהודית רבי מרמר: כל בקשה מתקבלת.

יהודית רבי מרמר: מטפלים בזה לפי הנוהל התלוי בכך אם יש קשרים והסכמים.

יהודית רבי מרמר: קודם כל מקבלים את הבקשות.

יהודית רבי מרמר: אין דבר כזה שלא מקבלים בקשות.

ששי קציר: יש כאן עוד נדבך שנרמז כאן.

ששי קציר: יש מדינות שאנחנו מקבלים את עמדת הגורמים בנושא הביטחון, טרם מתן האשרה.

ששי קציר: זה עוד גוף שצריך לתת את דעתו.

ששי קציר: כפי שצוין כאן, מבחינתו, הנוהל של מתן האשרות הוא ברור.

ששי קציר: אנחנו מלבנים את זה בדיונים שיש לנו עם משרד החוץ.

ששי קציר: מעבר לעבודה השוטפת אנחנו מקיימים דיונים עם משרד החוץ על פעילות משותפת, ואנחנו משפרים את הפעילות שלנו בתחומים האלה.

דב חנין: אני מאוד שמח על ההזדמנות לקיים דיון כזה.

דב חנין: אני שמח על נוכחותם של אנשי מינהל האוכלוסין וכל יתר נציגי המדינה.

דב חנין: אני רוצה לומר לכם את תחושתי כחבר כנסת.

דב חנין: מגיעות אלי הרבה מאוד פניות ציבור בנושאים שונים.

דב חנין: אחד הנושאים שחוזרים על עצמם לא מעט, הם נושאים שקשורים לעבודה שלכם במינהל האוכלוסין.

דב חנין: אני כמשפטן נכנסתי לנוהל ועברתי עליו.

דב חנין: הנוהל הוא נוהל מסודר.

דב חנין: אולי יש כמה דברים שהייתי משנה בו, אבל לא זה העיקר.

דב חנין: השאלה העיקרית, היא מה היחס בין הנהלים שנמצאים בספר לבין הפרקטיקה שמתנהלת בשטח.

דב חנין: פה ההרגשה שלי הויא מאוד קשה.

דב חנין: בכדי לא להיות לגמרי תיאורטי, אני אתן לך שתי דוגמאות מאוד מעשיות מהחיים, של פניות מהעשרה ימים האחרונים.

דב חנין: פונה אלי אזרח ישראלי יליד הארץ בשם גבי רוזן, שפנה אליכם לפני חצי שנה.

דב חנין: הוא נישא לאישה אזרחית אוקראינה.

דב חנין: היא עבדה פה בארץ, ובסופו של דבר היא גורשה מהארץ כיוון שהיא שהתה באופן לא חוקי בארץ.

דב חנין: כיוון שהוא אהב אותה, הוא נישא לה.

דב חנין: הוא לא יכל להתחתן איתה כאן, בגלל דברים ידועים, אז הוא נסע לחו"ל והתחתן איתה, הכל כדת וכדין.

דב חנין: היא אשתו והוא בעלה, אבל שני בני הזוג האלה חיים בנפרד.

דב חנין: האיש הזה שהוא איש בחור צעיר ונמרץ - למרבית השמחה, כי אחרת היה מקבל התקף לב - מבלה את זמנו במשלוח מכתבים.

דב חנין: הוא כתב לששי קציר, הוא כותב לרוחמה אברהם, כשעוד היתה ממונה על משרד הפנים, ואני לא יודע למי הוא עוד לא פנה.

דב חנין: בסופו של דבר הוא פנה גם אלי.

דב חנין: אני חייב לומר, שזה ממש נראה לי נתיב הייסורים.

דב חנין: בתחילה אמרו לו להביא אישורים, והוא מביא את כל האישורים.

דב חנין: התיק שלו פעם ברמת גן, ואחר כך מעבירים את התיק למקום אחר.

גאלב מג'אדלה: איפה הוא גר?

דב חנין: הוא גר בגבעתיים.

דב חנין: התיק מטייל בכל רחבי הארץ, וגם האיש מטייל, כי הוא רוצה להיפגש עם אשתו, אבל לא יכול לחיות איתה ביחד.

דב חנין: הסיפור הזה הוא סיפור מזעזע.

גאלב מג'אדלה: הוא בארץ.

גאלב מג'אדלה: איפה היא?

דב חנין: היא באוקראינה.

דב חנין: פעם היו כותבים טרגדיות כאלה על בני זוג שרוצים לחיות ביחד ולא יכולים.

דב חנין: אני שואל את עצמי, מה קורה מבחינת הנהלים.

דב חנין: לאחר שהפנייה הזאת עלתה פה בכנסת, אתם ודאי תתייחסו לפנייה הזאת בכל הדחיפות.

דב חנין: אבל אני שואל את עצמי שאלה יותר כללית, מה קורה מבחינת הנהלים כאשר קצב הטיפול בפניות כאלה הוא כל כך איטי?

דב חנין: אם אני הייתי במקום הבחור הזה, אני לא יודע מה הייתי עושה כבר במצב כזה.

דב חנין: אני בטוח, שהיו אנשים שהיו כבר מתייאשים.

דב חנין: סיפור שני נוגע לתושב מזרח ירושלים, שנישא כדת וכדין לאזרחית פנמית.

דב חנין: היא רשומה אצלו והוא רשום אצלה, ואין שום מחלוקת על נישואיהם.

דב חנין: הגברת הזאת רוצה להגיע עם בנה לישראל דרך ירדן.

דב חנין: כיוון שהיא אזרחית פנמית, היא לא דוברת ערבית, היא כל פעם מגיעה לירדן עם בנה ולא מצליחה לעבור את הגבול.

גאלב מג'אדלה: האם בנה הוא מהנישואין הקודמים?

דב חנין: לא.

דב חנין: בנה מהנישואין המשותפים.

דב חנין: הבן הוא בן שנתיים ושלושה חודשים וסובל מבעיות רפואיות.

דב חנין: התוצאה היא, שהם מגיעים לגבול, ובגבול אומרים להם שהם לא יכולים להיכנס לארץ.

דב חנין: מכאן מתחיל רשומון.

דב חנין: לא ברור מי מחליט שהם לא יכולים להיכנס לארץ.

דב חנין: פונים למרכז המידע של משרד הפנים, ושם נאמר כי הגברת הפנמית לא יכולה להיכנס לארץ בגלל איסור כניסה של משטרת הגבולות.

דב חנין: פונים למשטרת הגבולות, והם אומרים שאין להם שום אינפורמציה.

דב חנין: הם לא יודעים בכלל שהגברת הזאת לא יכולה להיכנס לישראל.

דב חנין: מבחינתם היא יכולה להיכנס מחר בבוקר.

דב חנין: אני שואל את עצמי, מה קורה פה?

דב חנין: איך נוצר מצב, שיד שמאל לא יודעת מה עושה יד ימין?

דב חנין: מעבר למקרים הקונקרטיים האלה, שהם מקרים מאוד זועקים, אני מוטרד משאלה יותר כללית.

דב חנין: האם אתה מרגיש בנוח עם זה שאתם מתואמים עם כל רשויות המדינה האחרות, שהאינפורמציה באמת ממקום למקום, שבאמת האזרח מקבל תשובה אחת מוסמכת ואיתה הוא יכול להתמודד, שבאמת יש לוח זמנים ברור לטיפול בפניותיהם של אזרחים, כך שהם יודעים שבעוד חודש וחצי הם יקבלו תשובה.

דב חנין: אולי היא שלילית ואז הם יערערו למקום אחר, אבל הם לא יישארו באוויר במצב בלתי ברור.

ואסל טאהא: שנים אנחנו מטפלים בבעיות האלה ומתכתבים עם מינהל האוכלוסין.

ואסל טאהא: הבעיה היא לא עם הנהלים, אלא עם ביצוע הנהלים.

ואסל טאהא: השאלה היא, כיצד מבצעים את הנהלים וכיצד מתייחסים לבני אדם, שפונים לקונסוליות השונות, ואני מדבר במיוחד על הקונסוליה בירדן.

ואסל טאהא: יש מאות אנשים שמוזמנים על ידי הקונסוליה, באים משעות הבוקר המוקדמות, משעה 04:00 עד 04:00 ואף אחד לא מקבל אותם.

ואסל טאהא: העליתי את הנושא הזה בפני המלך וגם כאן, ואין פתרונות.

ואסל טאהא: כאשר אנחנו נכנסים לירדן, מקבלים אותנו בכבוד רב.

ואסל טאהא: מקבלים אותנו כתיירים, כחברי כנסת, כאורחים ממלכתיים, מכבדים אותנו.

ואסל טאהא: כאשר אנחנו רוצים להזמין חברי פרלמנט ירדני, לא נותנים להם אשרות.

גאלב מג'אדלה: מה זה חבר כנסת?

גאלב מג'אדלה: לחבר כנסת יש פריבילגיות.

גאלב מג'אדלה: אני בתור אזרח עליתי לג'יפ שלי, לקח לי רבע שעה סידורים, כי הכל היה ממוחשב, ובירדן לקח לי עוד שעה.

גאלב מג'אדלה: תוך שלוש שעות וחצי הייתי במלון.

גאלב מג'אדלה: כתבתי לרשויות שלנו כאן מכתב על הטיפול הטוב בגשר שיח' אלחסיין.

גאלב מג'אדלה: הכל אוטומטי ומסודר ואתה לא מתעכב.

גאלב מג'אדלה: אתה יכול אפילו להחליף שם כספי.

גאלב מג'אדלה: אני לא מדבר על חבר כנסת, אלא אפילו על אזרח רגיל.

ואסל טאהא: אני מדבר על אזרח וחבר כנסת אני אישית מזמין אנשים מכובדים, חברי פרלמנט ירדני או מרצים, שרוצים לבקר פה ולהשתתף בפנל מיוחד אצלנו, ולא נותנים להם אשרות.

ואסל טאהא: אתה גומר את כל מה שתכננת, והאשרה לא מסודרת.

ואסל טאהא: יש בעיה רצינית עם היחס לאלה שפונים לקונסוליה או לשגרירות לקבל אשרות.

ואסל טאהא: למרות כל ההזמנות והפגישות, הם מעוקבים.

ואסל טאהא: אני לא יודע אם זה תלוי בנוהל או בביצוע.

ואסל טאהא: אני לא ידוע אם הליקויים הם בנוהל או בביצוע.

ואסל טאהא: צריך לבדוק את זה.

ואסל טאהא: אני רוצה לספק מקרה אחד.

ואסל טאהא: ישראל אוסרת על אדם מסוים מעל גיל 70 להיכנס לירדן.

ואסל טאהא: אני ניסיתי שאחותו תיסע לשם, וירדן מנעה מאחותו להיכנס לשם.

ואסל טאהא: אלה סוגיות מדהימות שקורות כאן.

ואסל טאהא: אחרי שבדקנו את הדברים, ראינו ששם נפל על שם במחשב.

ואסל טאהא: אלה תקלות טכניות, שאנשים משלמים עליהם מחיר כבד.

ואסל טאהא: בגלל ששם המשפחה שלהם עוד, והיה פעם משיהו מוכר להם ממשפחת עודי, מחרימים את כל משפחת עודי.

ואסל טאהא: זה לא ייתכן.

סטס מיסז'ניקוב: אני גם רוצה לברך את ועדת הפנים, היו"ר ומינהל האוכלוסין על קיום הדיון הזה.

סטס מיסז'ניקוב: לדעתי, הדיון הזה הוא מאוד חשוב ומאוד נחוץ, גם נוכח הדיון המתנהל על העתיד של מינהל האוכלוסין, האם זה יהיה חלק ממשרד הפנים או האם זאת תהיה רשות נפרדת.

סטס מיסז'ניקוב: אני שמעתי את שר הפנים בוועדת הכספים, הציג את החזון שלו.

סטס מיסז'ניקוב: אני מתחבר לחזון שלו מאוד, במיוחד בכל מה שקשור למינהל האוכלוסין.

סטס מיסז'ניקוב: אני מלווה את הנושא הזה שנים רבות כחבר מועצת עיר של ראשון וגם כעוזר פרלמנטרי במשך 3 שנים.

סטס מיסז'ניקוב: כל הסיפורים הקשים ששמענו פה, גם מפי דב, הם ידועים לי.

סטס מיסז'ניקוב: לצערי, מינהל האוכלוסין ומשרד הפנים הפכו בעני הציבור הרחב לקן צרעות, מקום מכוער שנותן שירות לקוי.

סטס מיסז'ניקוב: אני לא מדבר על ההרגשה שלי, אלא עלה ההרגשה של הציבור.

ששי קציר: אני לא חושב שהציבור מדבר כך.

סטס מיסז'ניקוב: הוא לא מדבר כך, הוא חושב כך.

ששי קציר: זאת אמירה לא מבוססת.

סטס מיסז'ניקוב: זה די מבוסס.

סטס מיסז'ניקוב: למה זה קורה?

סטס מיסז'ניקוב: אתה מדבר על דברים שהם ברורים וידועים, לכאורה.

סטס מיסז'ניקוב: אני מתחבר למה שאומר חה"כ חנין, יכול להיות שהם ידועים - למרות שלי הם לא ידועים - אבל כל סניף משכתב את הנהלים האלה לפי מה שבא לו.

סטס מיסז'ניקוב: כל פקיד מפרש את הנהלים האלה איך שבא לו, איך שהממונה על הסניף אומר לו, או איך שנראה לו להתנהג באותו רגע כלפי אותם אנשים.

סטס מיסז'ניקוב: לכן, אנשים רבים חושבים שאין שקיפות במשרד הפנים, ויש טרטורים רבים שפוגעים בחייהם הפרטיים.

סטס מיסז'ניקוב: אנחנו מדברים פה על גורל של אנשים, שלא יכולים להתאחד עם המשפחות שלהם ולא יכולים להזמין קרובי משפחה.

סטס מיסז'ניקוב: אתה פירטת פה סוגיות שונות, אבל אתה לא פירטת סוגיה פשוטה אחרת.

סטס מיסז'ניקוב: אם אני רוצה להזמין קרוב משפחה או חבר ממדינה, שאין לנו איתה הסכם אשרות כניסה, מה אני עושה?

סטס מיסז'ניקוב: אני נתקלתי במקרה הזה באופן פרטי.

סטס מיסז'ניקוב: אשתי הזמינה חברה, שהיא לא יהודייה, היא גם יפה, היא בלונדינית עם עיניים כחולות.

סטס מיסז'ניקוב: יש לה הרבה מאוד תכונות שליליות.

סטס מיסז'ניקוב: הקונסוליה שלנו לא נתנה לה אשרת כניסה.

סטס מיסז'ניקוב: זה היה לפני כמה שנים.

ששי קציר: זה לא בגלל שאנחנו לא יודעים שהבקשות האלה קיימות.

ששי קציר: יש לנו נוהל לגבי מצבים כאלה.

ששי קציר: אתה מדבר על כך שלא נתנו היתר.

ששי קציר: יש אנשים שלא נותנים להם אשרה.

סטס מיסז'ניקוב: הבחורה הזאת אף פעם לא היתה בארץ, והיא אף פעם לא הואשמה בשום דבר.

סטס מיסז'ניקוב: באופן סובייקטיבי, מי שבדק אותה חשב שהיא יותר מדי יפה ויותר מדי בלונדינית, ויכול להיות שהיא נכנסת לארץ לעסוק במה שאנחנו לא רוצים שהיא תעסוק, ולא למטרת ביקור החברים שלה, ולכן הוא לא נתן לה אשרת כניסה.

סטס מיסז'ניקוב: פנינו ללשכה של משרד הפנים, ודרשו ממני להפקיד 5,000 שקלים ערבות לזה שהיא תעזוב את הארץ.

סטס מיסז'ניקוב: זאת בושה וחרפה.

סטס מיסז'ניקוב: אני נמצא 25 שנים בארץ, ואני צריך להפקיד 5,000 שקלים.

סטס מיסז'ניקוב: לא מאמינים לי שאני מזמין לכאן אדם, שאני רוצה שהוא יבקר אותי במשך שבועיים.

סטס מיסז'ניקוב: זה היה לפני כמה שנים, אבל, לדעתי, הנוהל הזה נמשך.

סטס מיסז'ניקוב: מה קורה אם אותם אנשי עסקים, שנוסעים פעם אחרי פעם לעשות פה עסקים שאנחנו רוצים אותם, ולא נותנים להם בקונסוליות שלנו ויזות רב פעמיות, בטענה שגם משרד הפנים מתנגד לזה.

סטס מיסז'ניקוב: למה זה?

סטס מיסז'ניקוב: כל זה הביא לכך שמדינות חבר העמים, רוסיה ואוקראינה וכו', הקשיחו את הכניסה של האזרחים שלנו לשם.

סטס מיסז'ניקוב: הם אומרים, אם אתם פוגעים באזרחים שלנו בחוק הכניסה ובאי מתן אשרות כניסה, אז אנחנו גם נתעלל בכם.

סטס מיסז'ניקוב: הם המציאו סיפור של ביטוח.

סטס מיסז'ניקוב: אלה שרוצים לבקר קרובי משפחה או מכרים, או לעשות שם עסקים, צריכים עכשיו לקנות ביטוח ממלכתי שמכסה כל מיני דברים.

סטס מיסז'ניקוב: אלה שטויות.

סטס מיסז'ניקוב: זאת טענת שווא רק כדי להעניש אותנו על מה שאנחנו עושים להם.

סטס מיסז'ניקוב: אני חושב, שחסר החלק הנוסף הזה בדיון הזה.

סטס מיסז'ניקוב: ברגע שאדם עובר מסכת ייסורים, 7 מדורי גיהינום, בקבלת אשרת כניסה, הוא צריך גם לקבל סטטוס.

סטס מיסז'ניקוב: ברגע שהבחורה הזאת, שאתה דיברת עליה, תקבל אשרת כניסה, לא בטוח שהיא תקבל אזרחות.

סטס מיסז'ניקוב: לא בטוח גם שהיא תקבל מעמד של א5, תושב ארעי.

סטס מיסז'ניקוב: יכול להיות שהיא תקבל ויזה ב2 עם אפשרות לעבוד.

גאלב מג'אדלה: אתה לא מכיר את החוק, שיפוג תוקפו ב-30 יוני, שעבר בוועדת הפנים.

גאלב מג'אדלה: תבוא אלי ואני אסביר לך.

גאלב מג'אדלה: הדרוג מוקפא.

סטס מיסז'ניקוב: מה זה אומר?

גאלב מג'אדלה: הקפאה על פי חוק.

סטס מיסז'ניקוב: אף אחד לא יקבל כלום.

גאלב מג'אדלה: לא.

גאלב מג'אדלה: מי שמקבל שהייה בארץ, לא יכול לעבור ל- 5א.

גאלב מג'אדלה: מי שנמצא ב-5א לתעודת זהות קבועה.

גאלב מג'אדלה: מי שיש לו תעודת זהות קבועה, לא יכול לקבל אזרחות.

סטס מיסז'ניקוב: זאת הקשחה יותר גדולה.

גאלב מג'אדלה: זה החוק.

גאלב מג'אדלה: אתה צריך לדעת את החוק.

סטס מיסז'ניקוב: אני שמח שהארת את תשומת לבי.

סטס מיסז'ניקוב: זה יותר גרוע ממה שחשבתי.

סטס מיסז'ניקוב: הדוגמא האחרונה שאני רוצה לתת, זאת דוגמא של אישה, שמתוקף החוק שעבר בכנסת הקודמת, היא יכולה לקבל מעמד של א5.

סטס מיסז'ניקוב: הבן שלה שירת בצה"ל כחייל בודד, היא אמו ואין לו אבא, ולכן היא יכולה לקבל מעמד של א5.

סטס מיסז'ניקוב: היא נכנסה למדינה עם בת קטינה מנישואיה הקודמים, ואז פקידים בסניף מסוים אמרו לה, או שאת נשארת עם הבן שלך או שאת נוסעת חזרה עם הבת שלך.

סטס מיסז'ניקוב: אמרו לה, כך את לא תקבלי מעמד של א5, למרות שזה מגיע לה מתוקף החוק.

סטס מיסז'ניקוב: אחר כך הגמישו את זה ואמרו לה, אנחנו ניתן לבת שלך להישאר פה במעמד מוזר ללא סטטוס עד גיל 18, ואז היא תגורש.

סטס מיסז'ניקוב: אמרו לה, אם תחתמי על זה, את תקבלי מעמד.

סטס מיסז'ניקוב: אתה קיבלת את הפנייה הזאת.

סטס מיסז'ניקוב: זאת אחת מפניות הציבור הקשות ביותר שאני קיבלתי.

סטס מיסז'ניקוב: זה עבר ללשכה שלך.

סטס מיסז'ניקוב: הסיפור הזה נמשך כבר שנתיים וחצי.

סטס מיסז'ניקוב: באוגוסט הבחורה תהיה בת 18.

סטס מיסז'ניקוב: אין לה מעמד פה, ואמה לא קיבלה את מה שמגיע לה מתוקף החוק, בגלל שהיא לא יכלה לחתום שהיא מוותרת על הבת שלה.

סטס מיסז'ניקוב: למה אנחנו דוחפים את הבת?

סטס מיסז'ניקוב: העורך דין דוחף אותה להתחתן בנישואין פיקטיביים רק כדי להישאר פה.

סטס מיסז'ניקוב: אנחנו גורמים עוול לבחורה, אנחנו גורמים עוול למערכת האכיפה שלנו ולכל יתר המערכות, רק בגלל שאנחנו לא נכנסים לעובי הקורה ונותנים לאנשים להתאחד פה.

סטס מיסז'ניקוב: עזוב יהודים לא יהודים.

סטס מיסז'ניקוב: מי שכורך את גורלו עם מדינת ישראל, וזאת לא מדינה קלה, מותר לו לפחות לקבל מעמד של תושב ארעי ולחיות פה בכבוד.

גאלב מג'אדלה: אני התלבטתי, אם להזמין אורחים, הקונסול המצרי והירדני.

גאלב מג'אדלה: יש לי כמה יתרונות, ואחד מהם הוא שאני שם עצמי במקומו של אחר.

גאלב מג'אדלה: לא רציתי שהמבוכה הזאת תרחף פה.

גאלב מג'אדלה: לנגד עינכם תעמידו את הדבר הזה: אזרח ישראלי בא לקונסוליה בתל אביב, מגיש בקשה, מקבל אשרה, עולה למטוס ונוחת בקהיר.

גאלב מג'אדלה: בירדן עוד יותר קל.

גאלב מג'אדלה: אני עולה לאוטו ותוך 3 שעות וחצי אני במלון בעמאן.

גאלב מג'אדלה: יש איתם הסכם שלום, ואנחנו רוצים שהם יבואו.

גאלב מג'אדלה: אני לא רוצה לעמוד בסיטואציה בה, הקונסול הישראלי במצרים יאמר לי, כי אדם מסוים לא יכל להיכנס לישראל להשתתף בחתונה של משפחתו.

גאלב מג'אדלה: אני מתבייש.

גאלב מג'אדלה: מדובר במרצה בכיר באוניברסיטת קהיר.

גאלב מג'אדלה: למי הוא בא?

גאלב מג'אדלה: לדמות בכירה מאוד בתחום הרפואה ממזרח ירושלים.

גאלב מג'אדלה: אין לנו הסבר לדברים האלה.

גאלב מג'אדלה: אנחנו מתביישים.

גאלב מג'אדלה: לא מדובר בבחורה יפהפייה, שיש חשד במה היא באה לעסוק.

גאלב מג'אדלה: לא מדובר במישהו שבא לכאן כדי להיות עובד זר.

גאלב מג'אדלה: מדובר במרצה בכיר מקהיר.

גאלב מג'אדלה: הוא בא לכאן לחתונה, יודעים מי מתחתן, בתאריך מסוים.

גאלב מג'אדלה: הוא בא שבוע לפני זה ונוסע שבוע אחרי זה.

גאלב מג'אדלה: גם אם תיתן לו את כל מה שאתה רוצה, הוא לא יכול להישאר כאן.

גאלב מג'אדלה: הקונסול הישראלי אומר לי, כי הוא הגיש ערעור על הסירוב וקיבל שוב סירוב.

גאלב מג'אדלה: הוא אמר לי: אני מתבייש, מה אני אגיד לקהילייה האקדמאית במצרים?

גאלב מג'אדלה: פה מתבייש גם מישהו אחר.

גאלב מג'אדלה: דמות בכירה במזרח ירושלים, שאתה מכיר אותה, מתביישת כאשר היא רואה שלא נותנים לאדם הזה להגיע לחתונה.

גאלב מג'אדלה: אלה דברים שמעמידים אתכם ואותנו בצל.

גאלב מג'אדלה: אני הייתי אצל ממלא המקום של השגריר הירדני בשבוע שעבר.

גאלב מג'אדלה: אני העליתי את זה לפני חודשים בפני המלך.

גאלב מג'אדלה: בשבועות הקרובים יגיע שגריר ירדן בישראל.

גאלב מג'אדלה: הוא אמר לי, שהוא מתבייש.

גאלב מג'אדלה: הוא אמר לי, שלא יכול להיות שאזרח ישראלי יבוא לירדן עם כבוד מלכים, ובאזרח הירדני מתעללים.

גאלב מג'אדלה: זה פוגע בכולנו.

גאלב מג'אדלה: אין ספק, שזה פוגע גם במדינה.

גאלב מג'אדלה: אני מודע, יותר מכל חבר אחר, כי אני עוסק בזה בחיי היומיום.

גאלב מג'אדלה: 30% מהפניות שאני מקבל זה בנושא הזה.

גאלב מג'אדלה: ששי ואני מדברים ימים ולילות, שבתות וחגים, כי אנחנו נזעקים.

גאלב מג'אדלה: אני זוכה לשיתוף פעולה מלא מצדו של ששי קציר.

גאלב מג'אדלה: אבל יש עוד גורמים שמקשים עליו ועלינו.

גאלב מג'אדלה: צריך להגיע להבנות בדברים האלה.

גאלב מג'אדלה: אנשים לא מכירים את הנהלים.

גאלב מג'אדלה: אנשים לא אומרים את כל האמת, אבל לא מכוונת תחילה.

גאלב מג'אדלה: צריך להגיד להם, אזרח יקר, תגיד לנו את הכל: לאן אתה רוצה ללכת ומה אתה רוצה.

גאלב מג'אדלה: בקונסוליה חשבו שהאדם מעלים מהם מידע.

גאלב מג'אדלה: הבחור הוא בחור תמים שחי באמריקה.

גאלב מג'אדלה: הוא לא יודע מה צריך להגיד לקונסוליה.

גאלב מג'אדלה: הוא כמעט נפל עמוק, בגלל שלא אמר את כל האמת, עד אשר נכנסתי לתמונה.

גאלב מג'אדלה: אם בקונסוליה יזמינו את האדם לשיחה של 10 דקות, ושואלים אותו מי היא הבחורה, מה הכוונה ומה הרצון, הם יגלו כי הוא בא לשבועיים, להתחתן ולחזור.

גאלב מג'אדלה: לה יש גרין קארד בארצות הברית, והיא לא יכולה להישאר כאן כי יש לה מקום עבודה מסודר.

גאלב מג'אדלה: גם הוא עובד בארצות הברית במקום עבודה מסודר.

גאלב מג'אדלה: הם באים לשבועיים, על מנת להתחתן בחיק המשפחה.

גאלב מג'אדלה: אבא שלו אמר לי, שהוא לא נותן לו להיות פה שבועיים אלא רק שבוע, כי אין לו מקום.

גאלב מג'אדלה: אתם חשבתם שהוא בא לעשות איחוד משפחות.

גאלב מג'אדלה: אסור לנו לצאת מנקודת הנחה שכולם שקרנים, רמאים, שרוצים לעקוף את נהלי המדינה ולהכניס למדינה מישהו זר.

גאלב מג'אדלה: ששי ואני טיפלנו לפחות ב-200 מקרים בשנה האחרונה.

גאלב מג'אדלה: אני אומר את זה בצניעות.

גאלב מג'אדלה: היה מקרה בו הכניסו אישה ממדינה עוינת, כי טיפלו בה פרטנית.

גאלב מג'אדלה: ראו שמדובר בגברת בת 84 שבאה לחתונה של הנכדה שלה במשך שבוע ימים, וטסה בחזרה לארצות הברית.

גאלב מג'אדלה: זה נכון שהיא במקור מסוריה.

גאלב מג'אדלה: אנחנו בסופו של דבר בני אדם.

גאלב מג'אדלה: לאחר שסידרנו הכל, היא אמרה: המדינה הזאת שלא רוצה שאני אבוא לחתונה של הבת שלה, אני לא רוצה להיות בה.

גאלב מג'אדלה: מי נשוי עם הבת שלה, ראש מועצה וסגן אלוף.

גאלב מג'אדלה: כאשר דיברתי עם ששי, הדברים השתנו.

גאלב מג'אדלה: מוכרחים לטפל בדברים האלה באופן פרטני.

גאלב מג'אדלה: לצערנו, זה צורך זמן, אבל ברגע שנותנים לאדם את ההזדמנות, ומשוחחים איתו בצורה מכובדת, הדברים נראים אחרת.

גאלב מג'אדלה: הבחור שעומד להגיע לארץ, אומר לי כי זה שני עולמות שונים.

גאלב מג'אדלה: בפעם הראשונה כמעט נתנו לו מכות כאשר הוא עמד ליד הקונסוליה, ובפעם השנייה נתנו לו קפה.

גאלב מג'אדלה: זה אותו אדם.

גאלב מג'אדלה: יום לפני זה כמעט סילקו אותו, ויום אחרי נתנו לבן אדם כוס קפה, הכניסו אותו ודיברו איתו יפה.

גאלב מג'אדלה: הוא אמר לי, כי גם אם לא יתנו לו להיכנס לישראל, הוא מבסוט כי הוא קיבל כבוד בקונסוליה שלו.

יהודית רבי מרמר: אתה לא מדבר על אזרח ישראלי.

גאלב מג'אדלה: לא אזרח ישראלי.

יהודית רבי מרמר: אז מה יש לו לעשות בקונסוליה.

גאלב מג'אדלה: הוא התחתן בעמאן עם בחורה תושבת ארצות הברית.

גאלב מג'אדלה: הוא רוצה לבוא איתה לכאן על מנת לעשות את הטקס בחיק המשפחה.

גאלב מג'אדלה: יש דברים במנטליות שלו, שאת לא מבינה.

גאלב מג'אדלה: המשפחה לא רוצה שהוא ישלח תמונה שהם התחתנו, כי זה פוגע.

גאלב מג'אדלה: הוא אמר לי, שאבא שלו כופה עליו שיהיה טקס.

גאלב מג'אדלה: הוא אמר לי, שהוא לא צריך את הטקס הזה.

גאלב מג'אדלה: על פי דת האסלם, הכל כדת וכדין, אבל אבא שלו כופה עליו שיהיה טקס, כדי שלא יהיו לחישות ויגידו דברים, וכדי לשמור על כבוד המשפחה.

גאלב מג'אדלה: הוא חייב לבוא לשבוע ימים לעשות טקס בחיק המשפחה.

גאלב מג'אדלה: זה לא איחוד משפחות.

גאלב מג'אדלה: הוא לא רוצה להישאר בארץ, כי יש לו התחייבויות בחוץ לארץ.

גאלב מג'אדלה: ברגע שאנחנו מבינים את הדברים האלה, זה נראה אחרת.

גאלב מג'אדלה: הכל תלוי בשיחה של רבע שעה.

גאלב מג'אדלה: אנחנו יודעים שזה תלוי בזמנו של הקונסול, סגנו אות צוותו, אבל ברגע שמעמידים את הזמן היקר הזה לרשות האזרח הישראלי, הדברים משתנים.

ששי קציר: בשנתיים האחרונות אנחנו עושים פעולות רבות בתוך מינהל האוכלוסין, שאינן באות לידיעת הציבור.

ששי קציר: אני לא חושב, שאני צריך לרוץ לציבור ולהגיד להם מה אני עושה בתוך מינהל האוכלוסין, כדי לבנות תמונה שתראה שיפור בתוך המערכת שלנו.

ששי קציר: במהלך השנתיים הרבות עשינו צעדים רבים בתוך מינהל האוכלוסין.

ששי קציר: אני שומע את האמירות כאן.

ששי קציר: אמירות רבות שייכות לתקופה אחרת, שאינה קרובה למציאות היום.

ששי קציר: אנחנו נכנסים לעידן חדש לחלוטין בתוך ממשל הזמין.

ששי קציר: תוך מספר חודשים נוכל לתת לציבור חלק מהשירותים שלנו באמצעות המחשב.

ששי קציר: יהיה יותר מידע זמין לציבור.

ששי קציר: צריכה להיות שקיפות, וזה אחד מהעקרונות שאנחנו קבענו, אחד מהיעדים שאנחנו צריכים למלא אותם.

ששי קציר: כבר בשנה שעברה אנחנו עצרנו פעילות לחצי יום, יום רביעי בבוקר, לא קיבלנו קהל ועשינו הדרכות, כדי שכל העובדים ירעננו את הידע שלהם.

ששי קציר: יש המון מה ללמוד אצלנו.

ששי קציר: יש לנו 180 נהלים.

ששי קציר: יש שיתוף פעולה יוצא מן הכלל עם העובדים.

ששי קציר: הם מבינים, ומפגינים מודעות השירות לציבור.

ששי קציר: אני לא יכול לומר מילה או חצי מילה, על כך שהעובדים והמנהלים לא יודעים לבקר את עצמם.

ששי קציר: המבקר הכי טוב שלנו אלה האנשים בפנים.

ששי קציר: אני לא אומר שאנחנו לא לומדים גם מתוך פניות המגיעות אלינו.

ששי קציר: אני לא אמרתי, שאין לנו חריגים במערכת שלנו.

ששי קציר: יש גם כאלה.

ששי קציר: המערכת גדולה ומורכבת, אבל זה לא הכלל.

ששי קציר: אני עוסק בזה הרבה, המנהלים עוסקים בזה הרבה, ואנחנו נותנים גם לעובדים להיות משולהבים בתוך התהליך, כך שיידעו שכל צעד שנעשה על מנת לשפר את השירות, זה דבר נכון, תורם לעובדים ולציבור הרחב.

ששי קציר: זה תפקידנו.

ששי קציר: אנחנו קיימים כדי לתת שירות לציבור.

ששי קציר: חשוב לדעת, את ההבדל בין נקודת המוצא שלנו לנקודת המוצא של מדינות אחרות.

ששי קציר: האמריקנים, לדוגמא, חוששים מהשתקעות של ישראליים, ולכן הם נוקטים בכל מיני צעדים בכדי להתמודד עם התופעה של מהגרים.

ששי קציר: אני יכול להזכיר לכם דוגמא שהיתה לפני חצי שנה.

ששי קציר: ישראלי הגיש בקשה להגיע לארה"ב כדי לתרום קלייה, והאמריקנים סרבו.

ששי קציר: כאשר ביררנו למה הם סרבו, האמריקנים אמרו, שהוא לא הראה כי מרכז החיים שלו בישראל מבוסס.

ששי קציר: מאיפה הם למדו את זה?

ששי קציר: זה היה בחור שהמשפחה שלו עלתה מרוסיה וקיבלה מעמד.

ששי קציר: הוא היה פה 7 שנים, ומבחינת האמריקנים זה לא מרכז החיים שלו, ולכן לא נתנו לו להיכנס.

ששי קציר: רק לאחר התערבות שר החוץ הוא נכנס.

ששי קציר: יש גם מקצינים.

ששי קציר: אני מביא את הדוגמא הזאת, כדי להראות שהדרך בה מדינות מתמודדות עם הנושא, קשור לתופעות שיש אצלן.

ששי קציר: אני לא מכיר ישראלים שרוצים להשתקע בירדן, אבל אני מכיר ירדנים שרוצים להשתקע בישראל.

ששי קציר: ישנם 18,000 ירדנים בתוך מדינת ישראל, שהם שוהים בלתי חוקיים.

ששי קציר: מה עושה המדינה?

ששי קציר: המדינה נוקטת בכל מיני צעדים בכדי שהתופעה הזאת לא תהיה.

ששי קציר: מי סובל מזה?

גאלב מג'אדלה: האיש הזה שבא מירדן משתקע כאן גם בלי מפריע, אבל אני בעד לברר את זה.

גאלב מג'אדלה: לא כל אחד חשוד.

גאלב מג'אדלה: אני מסכים איתך, שמי שבא לכאן ומשתקע לוקח פרנסה של מישהו אחר, אולי אפילו מהמשפחה שלי.

גאלב מג'אדלה: אי אפשר לחשוד בכל אדם, שהוא בא להשתקע.

ששי קציר: אני מסכים איתך, אבל אני מניח שאתה מסכים איתי, שאנחנו כמדינה צריכים לנקוט צעדים אל מול תופעה.

ששי קציר: אתה צודק, שיש מקרים שצריך לטפל בהם אחרת.

ששי קציר: יש תופעה נוספת של שהות בלתי חוקית של אזרחים מחבר העמים לשעבר, ואנחנו מנסים להתמודד איתה.

ששי קציר: זה לא שאנחנו מחפשים את האנשים שלא ייכנסו.

ששי קציר: אני אתן לך דוגמאות של חלק מהפניות שמגיעות אלי.

ששי קציר: יש מישהי שנישאה לישראלי והיא מבקשת להביא לכאן את בנה הקטין.

ששי קציר: היא לא מסוגלת להציג מסמכים שבעלה לשעבר מוכן לאשר לה להיכנס לישראל.

ששי קציר: כל התלונות מופנות אלינו, כי אנחנו לא מכנסים את הקטין.

ששי קציר: זה ברור לחלוטין, שאני לא יכול לתת יד לדבר הזה.

ששי קציר: אני נותן תשובה, אבל לא עוזר לי.

ששי קציר: זה מגיע לחבר כנסת ולשר.

ששי קציר: אני מסביר, שאי אפשר להכניס אותו.

ששי קציר: יש לי דוגמא נוספת.

ששי קציר: יש מישהי שהתחתנה עם מישהו ישראלי.

ששי קציר: כאשר אנחנו בודקים את המסמכים, אנחנו רואים שהיא כבר נשואה ללא תעודת גירושין.

ששי קציר: מה אתה עושה במקרים כאלה?

ששי קציר: יש לי גם מקרים, שהישראלי לא הציג תעודת גירושין.

ששי קציר: אנחנו מצאנו כל מיני פטנטים.

ששי קציר: יש גם עניין של חיים משותפים.

ששי קציר: לאחר שאנחנו השתכנענו במשך שנים הם לא יכלו להתיר את הנישואין, יש לנו פתרונות גם לזה.

ששי קציר: אלו התופעות שאנחנו מתמודדים איתן.

ששי קציר: עלה פה נושא של ערבויות.

ששי קציר: אנחנו משתדלים לא להשתמש במכשיר הזה של הערבויות, אבל צריך להבין שבקשת ערבות בכדי לוודא שמשיהו ייצא את הארץ, הוא מכשיר הנותן לי אפשרות להיענות לבקשה כאשר יש לי חשש להשתקעות.

ששי קציר: אני אתן לך דוגמא.

ששי קציר: יש מישהי שנישאה לישראלי, ואישרנו לבניה להיות ילדים נלווים.

ששי קציר: עכשיו יש לה בת בת 19, שמבקשת להיכנס לישראל.

ששי קציר: מבחינת הנהלים וכל ההנחיות האלה, הבת הבגירה לא זכאית לקבל מעמד בישראל.

ששי קציר: יש לנו תכתובת קודמת, בה היא ביקשה לקבל מעמד.

ששי קציר: אמה גם כן כתבה לנו מכתבים, וביקשה לתת לה מעמד.

ששי קציר: היא מבקשת לבוא לביקור בישראל.

ששי קציר: אני שואלת אתכם, איך אתם תנהגו במקרה הזה?

ששי קציר: תיתן לה להיכנס כאילו שהיא תיירת לכל דבר ועניין?

גאלב מג'אדלה: אם האמא יכולה להבטיח לך, בצורה חותכת, שהיא תצא מהארץ בתום חודש של ביקור, למה לא לתת לה?

גאלב מג'אדלה: היא התייאשה מזה שהיא לא יכולה לקבל מעמד בישראל, אז היא רוצה לפחות לבוא לבקר את אמה.

גאלב מג'אדלה: האמא צריכה להבטיח באופן ברור וחוקי, כי יום אחרי שפג תוקפה של האשרה, היא תעזוב הארץ.

גאלב מג'אדלה: תיתן לה להיכנס.

ששי קציר: אני נותן.

סטס מיסז'ניקוב: אבל אז אתה גובה 5,000 שקלים ערבות.

ששי קציר: אני צריך גם להגן על המדינה.

ששי קציר: אם יש לי חשש להשתקעות, אני גובה ערבות בסך 5,000 שקלים.

ששי קציר: אני לא שם את הסכום הזה בקופה.

ששי קציר: כאשר מגיע המועד, אני בודק מה קורה.

ששי קציר: ברוב המקרים לא יוצאים את הארץ.

ששי קציר: מתחילים מכתבים אלינו, ומבקשים שהיא תישאר.

ששי קציר: אחר כך זה מגיע לעניין של אכיפה ומשטרה.

ששי קציר: למה להגיע לדברים האלה?

ששי קציר: אני לא מחלט את הערבות.

ששי קציר: כאשר היא עזבה את הארץ, אני מבטל את הערבות.

סטס מיסז'ניקוב: אם זה לא עובד, בשביל מה להשתמש בזה?

גאלב מג'אדלה: בוא תשאל את עצמך שאלה הפוכה.

גאלב מג'אדלה: אם אני בטוח שהיא תעזוב את הארץ אחרי חודש ימים, מה איכפת לי לשים ערבות?

גאלב מג'אדלה: אני מתכוון ליישם את זה.

סטס מיסז'ניקוב: יכול להיות שלאנשים אין כסף.

סטס מיסז'ניקוב: צריך לשים 5,000 שקלים מיותרים בערבות, ולא להשתמש בהם חודש ימים.

סטס מיסז'ניקוב: דבר שני, זה פוגע באותם אנשים שמזמינים לפה קרובי משפחה.

סטס מיסז'ניקוב: הם חיים פה מספיק שנים, כדי שיאמינו להם ויסמכו על המילה שלהם, ולא יבקשו מהם ערבות.

סטס מיסז'ניקוב: זה פוגע באנשים.

ששי קציר: אני יצאתי עם משרד החוץ למוסקבה.

ששי קציר: היתה טענה שם שלא מקבלים.

ששי קציר: מרבית האנשים שמגישים בקשות בקונסוליה שם, זה למטרת ביקורי משפחות.

ששי קציר: אני בדקתי איך הם מטפלים במשפחות האלה.

ששי קציר: יש מאות שנכנסים ומקבלים היתרים.

ששי קציר: מה שיש אצלי במחשב, יש גם במשרד החוץ.

ששי קציר: הם יודעים הכל לגבי אותו משפחה.

סטס מיסז'ניקוב: גם במשטרת הגבולות.

ששי קציר: למשטרת הגבולות מגיע מידע, כאשר אני מנעתי ממישהו להיכנס.

ששי קציר: אין להם את כל סיפור החיים.

דב חנין: ולך יש אינדיקציה עליהם?

ששי קציר: בוודאי.

דב חנין: כאשר אתה אומר אינדיקציה, אתה יודע לפחות למה, או הם יודעים למה.

ששי קציר: במשטרת הגבולות, הם יודעים אם יש הגבלת כניסה לישראל.

ששי קציר: אני יודע, מה הסיבות של ההגבלה.

ששי קציר: אצלם זה מסווג, הגבלה ביטחונית או הגבלה בעקבות שהייה בלתי חוקית בארץ.

ששי קציר: יש לי נציגים שם.

ששי קציר: בנתב"ג יש לי נציגים 24 שעות.

ששי קציר: כאשר יש מקרים כאלה, הנציג שלי הולך ורואה את זה.

ששי קציר: האינפורמציה הזאת קיימת במשטרת הגבולות.

ששי קציר: האינפורמציה השנייה נמצאת בקונסוליה.

ששי קציר: אם משפחה ביקשה להזמין בני משפחה, רואים.

סטס מיסז'ניקוב: מה רואים?

סטס מיסז'ניקוב: אם אין עבר, מה רואים?

ששי קציר: אם אין עבר, אז אין בעיה.

סטס מיסז'ניקוב: מה זה אין בעיה.

סטס מיסז'ניקוב: אני סיפרתי לך סיפור בו היתה בעיה.

סטס מיסז'ניקוב: באופן סובייקטיבי פסלו בחורה להיכנס לארץ.

ששי קציר: יש לי קושי עם זה שמציגים מקרה, כאשר אין בפני את כל השתלשלות העניינים.

ששי קציר: קשה לי להשיב על זה.

דב חנין: אנחנו יוצאים מתוך הנחנה, שאתם תבדקו את המקרים שאנחנו נעביר לך, ותחזרו אלינו.

ששי קציר: בוודאי.

ששי קציר: יש אליי פניות ציבור רבות, והיו"ר יודע זאת.

ששי קציר: לפעמים יש לנו נושאים, שבעקבותיהם אנחנו פותחים דיונים משפטיים.

ששי קציר: לכל אנחנו ניתן תשובות.

ששי קציר: אין דבר כזה ששלחת אלי פנייה ולא תקבל תשובה.

ששי קציר: היו לנו קשיים במועדי החזרת התשובות.

ששי קציר: אין דבר כזה שאני לוקח פנייה אלי ושם אותה במגירה.

ששי קציר: זה חלק מהשירותים שאני צריך לתת.

ששי קציר: חלק מהתשובות לא מוצאות חן בעיני אותו אדם שמקבל אותן.

ששי קציר: אני מקבל את זה חזרה דרך חבר כנסת, דרך שר או דרך בית משפט.

ששי קציר: גם זה קורה לי.

ששי קציר: מגישים עתירה, הולכים לבית המשפט ומסבירים את הנושאים האלה.

ששי קציר: מבחינה מקצועית, אני לא יכול לעשות איפה ואיפה.

ששי קציר: אני פועל לפי החוק.

ששי קציר: אני פועל לפי מה שהחוק והנהלים מתירים לי.

גאלב מג'אדלה: אני חושב, כי לא מעט מקרים נובעים מאי הבנות.

גאלב מג'אדלה: אני כבר למוד ניסיון.

גאלב מג'אדלה: אני יכול כמוך להרצות שעות על הנושא הזה, קצת יותר מחבריי, שטיפלו במקרה אחד או שניים.

דב חנין: לא.

דב חנין: כל פעם מגיעים יותר ויותר פניות כאלה.

דב חנין: אני הייתי שמח שיהיו אחד או שניים.

גאלב מג'אדלה: בשנה וחצי האחרונות טיפלתי ב-200-300 מקרים לפחות.

גאלב מג'אדלה: אני מגיע למסקנה, כי לא מעט מקרים נובעים מאי הבנה וחוסר תקשורת עם אנשים.

גאלב מג'אדלה: אני בעד שאדם ייכנס לקונסוליה, וישבו איתו על כוס קפה רבע שעה.

גאלב מג'אדלה: אני אתן לך דוגמא נוספת.

גאלב מג'אדלה: אדם אחד אמר לחברת הנסיעות שהוא הולך לבקר את המשפחה שלו בשכם.

גאלב מג'אדלה: לקונסוליה הוא אמר, שהוא הולך לבקר משפחה מבקעה אל גרבייה.

גאלב מג'אדלה: יש לו שתי משפחות, משפחה בשכם ומשפחה בבקעה אל גרבייה.

גאלב מג'אדלה: לא נתנו לו אשרה.

גאלב מג'אדלה: כאשר ביררתי את הדברים, אמרו לי כי הוא לא אמר את האמת.

גאלב מג'אדלה: הוא צריך להגיד את האמת.

גאלב מג'אדלה: יש הבדל זה שהוא בא לשכם, לבין זה שהוא בא לבקעה אל גרבייה.

גאלב מג'אדלה: הקונסול אמר, כי במשך 3 חודשים הוא לא ייתן לו להיכנס.

גאלב מג'אדלה: אמרתי לו, שאני מסכים איתו במאה אחוז.

גאלב מג'אדלה: אני צלצלתי אליו לעמאן ואמרתי לו, שבמשרד הנסיעות הוא אמר שהוא נוסע לשכם, ובקונסוליה הוא אמר שהוא נוסע לבקעה אל גרביה.

גאלב מג'אדלה: בגלל שלא דיברת אמת, אמרתי לו, במשך 3 חודשים לא תהיה לך אשרת כניסה.

גאלב מג'אדלה: אם אחרי 3 חודשים תרצה לבוא באמת למשפחה בבקעה אל גרבייה, אני מוכן לסייע לך.

גאלב מג'אדלה: אם תרצה לנסוע לשכם, אני גם מוכן לסייע, אבל אתה צריך להגיד את האמת.

גאלב מג'אדלה: אם הוא בא לבקעה אל גרבייה, הם בודקים לאיזו משפחה.

גאלב מג'אדלה: אם הוא הולך לשכם, אז בודקים את המשפחה בשכם.

גאלב מג'אדלה: אולי למשפחה הזאת יש מעורבות ביטחונית.

גאלב מג'אדלה: ברגע שאתה מקיים שיחה עם האזרח, אתה פותר הרבה מהבעיה.

גאלב מג'אדלה: אני ממליץ אליך, שתלמדו את החומר ששולחים לכם מהקונסוליות, תבררו ותשאלו.

גאלב מג'אדלה: ישנם מקרים, שבהם אם לא הייתי מברר את הדברים ולא הייתי מקבל את כל העובדות, שלא היו ידועות לגורמים שלנו בקונסוליה או במשרד הפנים, האדם היה מקבל תשובה שלילית במקום תשובה חיובית.

ששי קציר: נגעו פה בנושא של כניסת אנשי עסקים.

ששי קציר: אנחנו נותנים לנם אשרות רב פעמיות, אבל איש העסקים צריך להיות מוגדר כאיש עסקים.

ששי קציר: יש הרבה אנשים שמבקשים אשרה רב פעמית.

ששי קציר: אנחנו מבקשים מאותם אנשים או ארגונים שבאים במגע איתם, שיאמרו לנו האם אותו אדם יכול להיות בסטטוס של איש עסקים, על מנת שניתן אשרה רב פעמית.

סטס מיסז'ניקוב: האם יש הגדרה ספציפית לאיש עסקים?

ששי קציר: כן.

ששי קציר: זה תלוי בנפח של פעילות.

ששי קציר: אנחנו נותנים אשרות כאלה.

יהודית רבי מרמר: אנחנו בפירוש נותנים להם אשרה.

סטס מיסז'ניקוב: אני שואל, אם יש הגדרה ספציפית לאיש עסקים.

טלב אלסאנע: יש אנשי עסקים מירדן עם עסקים בהיקף גדול מאוד, שמבקשים לבוא לכאן.

טלב אלסאנע: אני מכיר אנשי פרלמנט שמבקשים לבוא לכאן, פונים לשגרירות ברבת עמון, ולא נותנים להם אשרה.

יהודית רבי מרמר: אני מוכנה לבדוק את זה.

ששי קציר: אני לא אומר שזה לא קיים.

ששי קציר: מישהו שביקר פעם או פעמיים בישראל, רוצה שנכניס אותו לסטטוס.

ששי קציר: הוא רוצה עכשיו אשרה רב פעמית לישראל, כמו האחרים.

יהודית רבי מרמר: הוא צריך להוכיח כמה פעמים הוא נכנס ויצא מישראל.

ששי קציר: צריך לראות כמה כניסות היו, האם יש לו פעילות מסוימת.

ששי קציר: אין לי בעיה עם האנשים האלה.

ששי קציר: אני גם לא חושב, שצריכה להיות בעיה עם האנשים האלה.

ששי קציר: אם הוא איש עסקים באמת, שייקח אשרה רב פעמית, ייכנס וייצא כמה שהוא רוצה.

ששי קציר: אני לא חושש מאדם כזה.

ששי קציר: אם מישהו רוצה אחרי פעם אחת או פעמיים להיכנס לסטטוס הזה, יש בעיה.

סטס מיסז'ניקוב: אז תגדירו, כי אחרי פעם שלישית אתם תשקלו בחיוב לתת אשרה רב פעמית.

סטס מיסז'ניקוב: אז הם לא יפנו אליכם עד הפעם השלישית.

גאלב מג'אדלה: או שתעגנו את זה בקריטריון.

טלב אלסאנע: אם יש קריטריונים ברורים, כולם יידעו מתי מגיע ומתי לא מגיע.

ששי קציר: לפי דעתי, הדבר הזה מעוגן.

ששי קציר: אני יכול לבדוק את זה.

ששי קציר: כאשר אני אכיר את כל הנהלים, אני אקבל פרס.

טלב אלסאנע: האם אתם העברתם לוועדה את הקריטריונים?

ששי קציר: כפי שצוין פה, כל דבר נבחן לגופו של עניין.

ששי קציר: אנחנו ניתן את התשובות.

טלב אלסאנע: הנושא הוא חשוב מאוד.

טלב אלסאנע: אני נתקל בהרבה אנשים שפונים אלי, ומבקשים להביא את המשפחות שלהם, בת זוג, או קרובי משפחה במקרים של אבל או חתונות.

טלב אלסאנע: בקיץ יש עונה של חתונות.

טלב אלסאנע: הם נתקלים בעיה.

טלב אלסאנע: אם אתה מזמין מישהו לחתונה, יכול להיות שהם יבואו לחתונה בשנה הבאה.

טלב אלסאנע: הם לא יודעים מתי ייענו בחיוב ומתי ייענו בשלילה.

טלב אלסאנע: אנשים רבים פונים ומשלמים 13 דינר, ולא מחזירים להם את הכסף אם דוחים את הבקשה.

יהודית רבי מרמר: אתה משלם עבור הטיפול.

יהודית רבי מרמר: זה מקובל בהרבה מדינות בעולם.

טלב אלסאנע: אבל יודעים מתי יש לו סיכוי ומתי אין לו סיכוי.

טלב אלסאנע: אם היו קריטריונים ברורים, אז הוא היה יודע אם יש או אין לו סיכוי.

טלב אלסאנע: מה גם, שאין גם פרק זמן מוגבל.

טלב אלסאנע: יש כאלה שמחכים 6 חודשים על מנת לקבל תשובה שלילית.

טלב אלסאנע: אם התשובה שלילית, אתם יודעים זאת תוך חודש.

טלב אלסאנע: למה אומרים לו ללכת, לחזור ולחכות, בתנאים עלובים ומעליבים מחוץ לשגרירות.

טלב אלסאנע: הקריטריונים, פרק זמן של המתנה והתשלום כאשר יודעים שאין סיכוי לקבל אשרה, הם נושאים חשובים.

טלב אלסאנע: בנוסף, צריך לקבוע שכבת גיל מסוימת.

טלב אלסאנע: אפשר לבוא לקראת אנשים מעל גיל 60 או 40, אנשי עסקים או אנשי פרלמנט.

טלב אלסאנע: לא כל מי שמבקש לבוא לישראל, מתכוון להישאר כאן לנצח.

טלב אלסאנע: יש כאלה שבאים לבקר, ומקווים לחזור.

טלב אלסאנע: לפני 10 שנים היתה גמישות רבה.

טלב אלסאנע: היום, למרות שיש שיפור ובירדן מתייחסים אחרת, במדינת ישראל מקשים מאוד את הקריטריונים, כאשר אין סיבה או הצדקה לכך.

טלב אלסאנע: אני רוצה לומר דבר אחרון לגבי איחוד משפחות.

טלב אלסאנע: אני יודע שיש חוק ותקנות.

טלב אלסאנע: בבאר שבע, למשל, יש מחלקת מיעוטים שאין בה כוח אדם.

טלב אלסאנע: יש הרבה בקשות, ואנשים מחכים הרבה זמן.

טלב אלסאנע: לדעתי, צריך לתת את המענה לאנשים שנזקקים לשירות של לשכות מינהל האוכלוסין.

טלב אלסאנע: אם צריך עוד חצי תקן, תתנו עוד חצי תקן.

טלב אלסאנע: צריך להקל על קהל הפונים לקבל את השירות הזה.

ששי קציר: לפני שנה החלטנו לפתוח תת לשכה ברהט, ולא הצלחנו בגלל מכרז.

ששי קציר: אני מקווה שעד סוף השנה אנחנו נפתח תת לשכה ברהט, בכדי להקל על הציבור הרחב שמגיע לבאר שבע.

ששי קציר: סוגית כוח אדם בלשכות, זאת פונקציה גם של היכולת שלנו לתת שירותים בפרקי זמן הרבה יותר קצרים.

טלב אלסאנע: יש לשכות אחרות, שיש להן כוח אדם ואין להם ציבור פונים, כמו אשדוד ואשקלון.

טלב אלסאנע: בבאר שבע יש הרבה פונים, ואין מספיק כוח אדם.

טלב אלסאנע: צריך לעשות איזון.

ששי קציר: מבחינת הלשכות, אנחנו נמצאים במצוקה לא פשוטה של כוח אדם.

ששי קציר: תיסע לאשדוד, ותראה שהם עמוסים בצורה בלתי רגילה.

ששי קציר: הניוד הוא תיאורטי ולא מעשי.

ששי קציר: זה נושא מאוד מורכב.

ששי קציר: מדובר בעובד מדינה שגר באשדוד, לא יכול לעבור מחר לעבוד בבאר שבע.

ששי קציר: הגמישות שלנו היא בעייתית, אבל זה לא אומר שאנחנו לא צריכים לחפש דרכים להקל על האנשים.

ששי קציר: לפני מספר חודשים אנחנו הגשנו בקשה לגייס כמה עובדים, דוברי אמהרית, דוברי רוסית ודוברי ערבית.

טלב אלסאנע: בבאר שבע אין אף אחד דובר ערבית.

ששי קציר: בחצי שנה האחרונה הכנסתי לבאר שבע שני דוברי ערבית.

ששי קציר: במזרח ירושלים הכנסתי 4 דוברי ערבית בחצי שנה האחרונה.

טלב אלסאנע: טוב מאוד.

טלב אלסאנע: זה מבורך.

גאלב מג'אדלה: תודה רבה לכל נציגי הממשלה שבאו והשתתפו בדיון.

גאלב מג'אדלה: אני רוצה להודות לששי וליהודית.

גאלב מג'אדלה: אני רוצה להציע, שוועדת הפנים תגיע למנהל האוכלוסין ולמחלקה הקונסולרית במשרד החוץ.

גאלב מג'אדלה: ניפגש אתכם ונשמע דברים.

גאלב מג'אדלה: לגבי הנהלים אני רוצה לומר, כי לא לכולם יש אינטרנט ומבינים בזה.

גאלב מג'אדלה: אם יש קובץ נהלים כתוב, תעביר לנו אותו.

גאלב מג'אדלה: אנחנו נדאג להעביר אותו למקסימום גורמים, שיכולים להסתייע בו.

גאלב מג'אדלה: לא לכולם יש אינטרנט, במיוחד לאוכלוסיות החלשות, שהכי זקוקות לשירות שלכם.

גאלב מג'אדלה: אנחנו נתאם ביקור במחלקה הקונסולרית ובמינהל האוכלוסין.

גאלב מג'אדלה: נראה את העבודה מקרוב ואת הצוות.

גאלב מג'אדלה: נשמח לסייע בכל דרך שנוכל לקדם את השירות לטובת האזרח, ולהקל עליכם את המשימות לטובת האזרחים.

גאלב מג'אדלה: תודה רבה, הישיבה נעולה.